《送杜密学赴并州》
宋代·苏舜钦

维帝私明哲，遥遥世可论。风流擅南国，文采续高门。

才美趋贤路，名雄出帝阍。雍容初入幕，烜赫已开藩。

黠吏腹心溃，疲民襦裤温。谳刑曾揽辔，按俗亦飞轩。

倚注宸襟切，淹回物论喧。朔区官益峻，宪府望弥尊。

除弊朝之急，于时孰肯言。议高心不挠，补外众为冤。

西雍新恩重，中台故事存。政行殊有体，化洽密无痕。

尺诏来丹扆，双符换太原。具装明晚野，大旆卷朝暾。

惠爱留关辅，风威入塞垣。安车行急召，想望慰元元。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。